Az allári sik mezőben
Az allári sik mezőben,
Szánt a legény czifra szűrben,
          Az ekéjét hányja, veti,
          Babáját nem ölelheti.

Kicsin tinóm, nagy a szarva,
Nem fér be az istállóba.
          Karcsu a babám dereka,
          Megölelem majd hajnalba.

Az allári faluszélen,
Leányvásár lesz a héten.
          Magam is ki fogok menni,
          Kacsintással egyet venni.

Szőke nem kell, mert beteges;
Vöröses, mondják részeges;
          Csak barna kell, mert az a jó,
          Sütő, föző, szépen varró.
Népköltészet